CELEX: 62021TN0518
Language: ro
Date: 2021-08-24 00:00:00
Title: Cauza T-518/21: Acțiune introdusă la 24 august 2021 – European Paper Packaging Alliance/Comisia

25.10.2021   
            
            
               RO
            
            
               Jurnalul Oficial al Uniunii Europene
            
            
               C 431/45
            
         
      Acțiune introdusă la 24 august 2021 – European Paper Packaging Alliance/Comisia
      (Cauza T-518/21)
      (2021/C 431/53)
      Limba de procedură: engleza
      
         Părțile
      
      
         Reclamantă: European Paper Packaging Alliance (Haga, Țările de Jos) (reprezentanți: F. Di Gianni, A. Scalini și F. Pili, avocați)
      
         Pârâtă: Comisia Europeană
      
         Concluziile
      
      Reclamanta solicită Tribunalului:
      
                  —
               
               
                  anularea secțiunilor 2.1.2 și 2.2.1 precum și a tabelelor 4-2 și 4-8 din Orientările Comisiei privind produsele din plastic de unică folosință în conformitate cu Directiva (UE) 2019/904 (1) a Parlamentului European și a Consiliului privind reducerea impactului anumitor produse din plastic asupra mediului (2) în măsura în care acestea se referă la produse din hârtie acoperită cu material polimeric;
               
            
                  —
               
               
                  declararea, în subsidiar, a faptului că articolul 3 punctul 2 din Directiva (UE) 2019/904 este nelegal în măsura în care include produsele din hârtie acoperită cu material polimeric în definiția „produs din plastic de unică folosință”;
               
            
                  —
               
               
                  obligarea pârâtei la plata cheltuielilor de judecată.
               
            
         Motivele și principalele argumente
      
      În susținerea acțiunii, reclamanta invocă trei motive și două excepții de nelegalitate.
      
                  1.
               
               
                  Primul motiv întemeiat pe faptul că orientările pârâtei încalcă textul Directivei (UE) 2019/904 în măsura în care includ produsele din hârtie acoperită cu material polimeric în domeniul de aplicare al acestei directivei, printr-o interpretare eronată a expresiei „componentă structurală principală” prevăzută la articolul 3 punctul 1 din directiva menționată.
               
            
                  2.
               
               
                  Al doilea motiv întemeiat pe faptul că includerea produselor din hârtie acoperită cu material polimeric în domeniul de aplicare al Directivei (UE) 2019/904 este contrară obiectivelor directivei și încalcă principiul proporționalității.
               
            
                  3.
               
               
                  Al treilea motiv întemeiat pe faptul că pârâta și-a depășit competența prin adoptarea orientărilor contestate și a intrat în sfera competențelor legiuitorului Uniunii.
               
            
                  4.
               
               
                  Prima excepție de nelegalitate întemeiată pe faptul că articolul 3 punctul 2 din Directiva (UE) 2019/904 este nelegal în măsura în care determină aplicarea directivei menționate în privința produselor de hârtie acoperită cu material polimeric. Se afirmă de asemenea că această dispoziție este nelegală în măsura în care nu prevede un criteriu pentru a determina dacă un produs este sau nu parțial din plastic. În plus, se susține că dispoziția menționată încalcă principiile egalității și nediscriminării.
               
            
                  5.
               
               
                  A doua excepție de nelegalitate întemeiată pe faptul că aplicarea Directivei (UE) 2019/904 și, în special, a măsurilor restrictive prevăzute de aceasta pentru produsele din hârtie acoperită cu material polimeric, constituie o limitare nejustificată a libertății de a desfășura o activitate comercială și a dreptului de proprietate, consacrate la articolele 16 și respectiv 17 din Carta drepturilor fundamentale a Uniunii Europene.
               
            
         (1)  Directiva (UE) 2019/904 a Parlamentului European și a Consiliului din 5 iunie 2019 privind reducerea impactului anumitor produse din plastic asupra mediului (OJ 2019 L 155, p. 1).
      
         (2)  OJ 2021 C 216, p. 1-46.